Ich froͤwe mich manig̾ blv̊mē rot
Ich froͤwe mich manig̾ blv̊mē rot·
die  vns der meie bꝛingē wil·
die ſtv̊ndē ê in gꝛoſſer not·
der winter tet in leideſ vil·
der meie wilſ vns ergetzē wol·
mit manigen wūneklichē tage·
des iſt dv́ welt gar froͤiden vol·

Vas hilfet mich dv́ ſvmerzit·
vnde die vil liehtē langen tage·
min troſt an einer frowē lit·
vō des ich groſſen kvmber trage·
wil ſi mir geben hohē mv̊t·
da tv̊t ſi tvgentlichē an vn̄ do min froͤide wirdet gv̊t·

Swanne ich mich vō d̾ liebē ſcheide·
ſo můſ min froͤide ein ende han·
owe ſo ſtirbe ich lihte von leide·
dc ich es ie mit ir began·
ich enweis niht frowe wc mīne ſint·
mich lat dv́ liebe ſere engelten dc ich d̾ iare bin ein kint·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse